Občina Renče-Vogrsko objavlja v skladu z določili 12. poglavja Pravilnika o postopkih za izvrševanje proračuna (Ur. l. RS, št. 50/07, 61/08, 99/09, 3/13, 81/16, 11/22, 96/22, 105/22, 149/22 in 106/23), Lokalnim programom za kulturo v Občini Renče-Vogrsko za obdobje 2022-2025 (Uradne objave v Občinskem glasilu Občine Renče-Vogrsko, št. 16/21), Pravilnikom o sofinanciranju programov in projektov na področju kulturnih dejavnosti v Občini Renče-Vogrsko (Uradne objave v Občinskem glasilu, št. 3/10, 2/11 in 2/15) in Odlokom o proračunu Občine Renče-Vogrsko za leto 2024 (Uradne objave v Občinskem glasilu Občine Renče-Vogrsko, št. 1/24)

**JAVNI RAZPIS ZA SOFINANCIRANJE PROGRAMOV, PROJEKTOV IN PRIREDITEV**

**NA PODROČJU KULTURE V OBČINI RENČE-VOGRSKO V LETU 2024**

**1. Predmet javnega razpisa**

je sofinanciranje izvajanja neprofitnih programov, projektov in prireditev v Občini Renče-Vogrsko v letu 2024 naslednjih izvajalcev Lokalnega programa za kulturo v Občini Renče-Vogrsko za obdobje 2022-2025:

* kulturna društva, ki imajo sedež v Občini Renče-Vogrsko,
* druga društva, ki imajo v statutu registrirano tudi kulturno dejavnost in imajo sedež v Občini Renče-Vogrsko,
* javni zavodi s področja kulture, katerih ustanovitelj oz. soustanovitelj ni Občina Renče-Vogrsko,
* zasebni zavodi, ki na področju kulture v Občini Renče-Vogrsko delujejo najmanj dve leti in imajo sedež v Občini Renče-Vogrsko,
* posamezniki, samozaposleni v kulturi, ki so vpisani v razvid samostojnih izvajalcev javnih kulturnih projektov pri Ministrstvu za kulturo, in uveljavljeni umetniki z referencami,
* gospodarske organizacije, neprofitne organizacije in druge pravne osebe, registrirane za opravljanje dejavnosti na področju kulture in umetnosti v delu, ki se nanaša na neprofitne dejavnosti.

Na javnem razpisu ne morejo kandidirati neposredni proračunski uporabniki.

Programi, ki bodo v letu 2024 sofinancirani iz proračuna Občine Renče-Vogrsko, so opredeljeni v Lokalnem programu za kulturo v Občini Renče-Vogrsko za obdobje 2022-2025.

**Do sofinanciranja bodo upravičeni le tisti programi, projekti in prireditve, ki se izvajajo na območju Občine Renče-Vogrsko. Izvajanje splošne dejavnosti in sprejetega programa dela za tekoče koledarsko leto prijavitelja ni predmet tega javnega razpisa.**

Prijavitelji, ki so bili sofinancirani iz občinskega proračuna v preteklem letu in niso izpolnili pogodbenih obveznosti preteklega leta, ne bodo upravičeni do sofinanciranja v letu 2024.

**2. Splošni pogoji za prijavo**

Na javni poziv se lahko prijavijo izvajalci programov, ki imajo sedež v Občini Renče-Vogrsko, če izpolnjujejo naslednje posebne pogoje:

* prijavljeni program se izvaja na območju Občine Renče-Vogrsko,
* imajo registrirano dejavnost v skladu z veljavnimi predpisi,
* imajo urejeno evidenco o članstvu, plačani članarini in ostalo dokumentacijo, ki jo določa zakonodaja (velja samo za društva),
* prijavljeni program/projekt/prireditev niso sofinancirani iz drugih virov proračuna Občine Renče-Vogrsko ali krajevnih skupnosti Občine Renče-Vogrsko,
* imajo do Občine Renče-Vogrsko poravnane vse pogodbene in druge obveznosti, v kolikor so bili sofinancirani iz občinskega proračuna v preteklem letu,
* imajo izdelano finančno konstrukcijo, iz katere so razvidni prihodki in odhodki izvajanja prijavljenih programov, projektov in prireditev,
* za isti program, projekt ali prireditev ne kandidirajo na drug javni razpis ali javni poziv Občine Renče-Vogrsko,
* izpolnjujejo ostale pogoje, kot so določeni v Lokalnem programu za kulturo in Pravilniku o sofinanciranju programov in projektov na področju kulturnih dejavnosti v Občini Renče-Vogrsko.

Prejemniki sredstev po tem razpisu so se dolžni na podlagi povabila Občine Renče-Vogrsko, krajevnih skupnosti ali s strani Občine Renče-Vogrsko pooblaščenega organizatorja, brezplačno odzvati k sooblikovanju prireditev, ki so v javnem interesu, ali prireditev, ki služijo obeležitvi državnega ali občinskega praznika.

**3. Prijavna dokumentacija**

Prijavo na javni razpis je potrebno vložiti na predpisanem obrazcu "Prijava na Javni razpis za sofinanciranje programov, projektov in prireditev na področju kulture v Občini Renče-Vogrsko v letu 2024« in ji priložiti naslednje obvezne priloge:

* predstavitev organizacije z vsemi podatki o registraciji: naziv, točen naslov, podatki o zakonitem zastopniku oz. odgovorni osebi, številko transakcijskega računa, naziv banke, davčna številka, (predpisan obrazec),
* vsebinsko in finančno predstavitev prijavljenih programov, (predpisani obrazci – v primeru prijave več programov hkrati mora biti vsak program **prijavljen posamično na svojem obrazcu**),
* finančna kalkulacija se mora nanašati samo na prijavljeni program, ki se izvaja v Občini Renče-Vogrsko,
* priloge in izjave, ki so opredeljene v posameznih prijavnih obrazcih,
* finančno ovrednoten program dela za leto 2024, (če je prijavitelj društvo, je potrebno priložiti finančno ovrednoten program dela za leto 2024 v obliki, kot je bil sprejet na Letni skupščini Občnega zbora društva v letu 2024),
* fotokopijo bilance stanja in izkaza poslovnega izida za leto 2023,
* poročilo o delu v letu 2023,
* poročilo o namenski porabi proračunskih sredstev Občine Renče-Vogrsko v letu 2023 (le v primeru sofinanciranja s strani Občine Renče-Vogrsko v letu 2023), ali
* izjavo o izpolnjenih pogodbenih obveznostih v letu 2023, (le v primeru sofinanciranja s strani Občine Renče-Vogrsko v letu 2023),
* fotokopijo Odločbe o registraciji\*,
* fotokopijo statuta\*.

\*Prijaviteljem, ki so Odločbo o registraciji in fotokopijo statuta vložili v eni od prejšnjih prijav, fotokopije statuta in fotokopije Odločbe o registraciji ni potrebno priložiti, razen v primeru, da je v tem času prišlo do sprememb teh aktov.

**4. Okvirna višina razpisanih sredstev javnega razpisa**

Višina razpisanih sredstev javnega razpisa za sofinanciranje programov iz Lokalnega programa za kulturo okvirno znaša 24.000,00 EUR in sicer:

* za programe v kulturi (umetniški programi, ljubiteljska kultura, drugi programi v kulturi) do skupne višine 20.000,00 EUR,
* za programe glasbenega izobraževanja v Občini Renče-Vogrsko do skupne višine 4.000,00 EUR.

Občina Renče-Vogrsko si pridržuje pravico, da na podlagi predloga Komisije za izbor in vrednotenje programov iz Lokalnega programa za kulturo (v nadaljevanju: strokovna komisija) ne razdeli vseh razpisanih sredstev.   
  
**5. Izbor in vrednotenje prijavljenih programov**

Upravičenost, izbor programov in višino sofinanciranja programov bo na podlagi prijavljenih programov, priloženih dokumentov, pomena izvajanja programov za občane Občine Renče-Vogrsko in meril Pravilnika ugotavljala strokovna komisija.

**6. Merila za vrednotenje programov**

Strokovna komisija bo v postopku vrednotenja prijavljenih programov, projektov in prireditev uporabljala merila, ki so priloga Pravilnika o sofinanciranju programov in projektov na področju kulturnih dejavnosti v občini Renče-Vogrsko. Pri vrednotenju programov bo upoštevala tudi druge kriterije, kot so organizacija koncertov, predstav in prireditev, organizacija in izvedba različnih kulturnih projektov in akcij, udeležba na srečanjih in festivalih, dosežki na tekmovanjih, redne vadbene dejavnosti,...

Merila za vrednotenje in izbor programov ter Lokalni program za kulturo v Občini Renče-Vogrsko za obdobje 2022-2025 so priloga predpisanim obrazcem v razpisni dokumentaciji.

**7. Izbor programov**

Prednost pri izboru in vrednotenju bodo imeli:

* društva,
* druge nevladne organizacije,
* izvajalci celoletnih programov.

Strokovna komisija ne bo obravnavala prijav:

* ki bodo prispele po roku javnega razpisa,
* ki ne bodo izpolnjevale splošnih pogojev iz 2. točke tega razpisa oz. ki jih ne bo vložila upravičena oseba,
* ki ne bodo opredeljevale programov na razpisanem področju,
* ki ne bodo opredeljevale ustreznih finančnih konstrukcij za posamezne prijavljene programe, (ob upoštevanju določil tretje alineje 3. točke tega razpisa),
* na katerih ne bo navedeno besedilo »Ne odpiraj«,
* formalno nepopolnih prijav, ki ne bodo dopolnjene v pozivnem roku za dopolnitev.

Vloge, ki jih Komisija ne bo obravnavala, bodo s sklepom zavržene, neutemeljene vloge pa zavrnjene.

**8. Rok in pogoji porabe proračunskih sredstev**

Izvajalci, ki bodo na podlagi tega razpisa za sofinanciranje odobrenih programov pridobili proračunska sredstva Občine Renče-Vogrsko, morajo ta sredstva skladno s pogodbo porabiti v letu 2024, izključno namensko za odobrene programe v okviru najavljene finančne konstrukcije posameznih programov.

Na podlagi Zakona o integriteti in preprečevanju korupcije (Uradni list RS št. št. 69/11 – uradno prečiščeno besedilo, 158/20, 3/22 – ZDeb in 16/23 – ZZPri) Občina Renče-Vogrsko ne sme poslovati s subjekti, v katerih je funkcionar, ki pri Občini Renče-Vogrsko opravlja funkcijo, ali njegov družinski član poslovodstva ali je neposredno ali preko drugih pravnih oseb v več kot 5 % udeležen pri ustanoviteljskih pravicah, upravljanju oziroma kapitalu. Ta prepoved smiselno velja tudi za državne pomoči in druge oblike pridobivanja sredstev od naročnika Občine Renče-Vogrsko ter za koncesije in druge oblike javno-zasebnega partnerstva, razen za državne pomoči v primeru naravnih nesreč.

**9. Rok za prijavo**

Prijava na javni razpis mora prispeti:

* ali osebno v Glavno pisarno Občine Renče-Vogrsko najkasneje do vključno 15. 5. 2024 do 12. ure,
* ali pa mora biti oddana po pošti obvezno priporočeno na naslov: Občina Renče-Vogrsko, Bukovica 43, 5293 Volčja Draga, najkasneje do vključno 15. 5. 2024.

**10. Vložitev prijave**

Prijava na javni razpis mora biti vložena izključno na predpisanih razpisnih obrazcih za leto 2024, ki so sestavni del razpisne dokumentacije, in z vsemi obveznimi prilogami. Razpisna dokumentacija (prijavni obrazci z navodili in merili) je od 16. 4. 2024 do izteka prijavnega roka dosegljiva:

* na spletni strani Občine Renče-Vogrsko: [www.rence-vogrsko.si,](http://www.rence-vogrsko.si,)
* v vložišču Občine Renče-Vogrsko, Bukovica 43, 5293 Volčja Draga, v poslovnem času Občine.

Na prednji strani kuverte mora biti **obvezno** navedeno:

* v zgornjem levem kotu polni naziv in naslov prijavitelja,
* v spodnjem levem kotu besedilo "Prijava na Javni razpis za sofinanciranje programov, projektov in prireditev na področju kulture v Občini Renče-Vogrsko v letu 2024" in besedilo »Ne odpiraj«,
* na desni strani naslov Občine.

Prijav, na katerih ne bo navedeno besedilo »Ne odpiraj«, strokovna komisija ne bo obravnavala.

Prijav se ob osebni vložitvi ne bo pregledovalo.

Z oddajo vloge se prijavitelj strinja z vsemi pogoji in kriteriji javnega razpisa.

**11. Odpiranje vlog in izid javnega razpisa**

Odpiranje vlog bo 20. 5. 2024. Odpiranje ne bo javno.

Strokovna komisija bo izbor in vrednotenje prijavljenih programov izvedla predvidoma v 45 dneh po preteku razpisa. Vlagatelji bodo o izboru programov in obsegu sofinanciranja odobrenih programov obveščeni predvidoma v dvajsetih dneh po pripravi dokončnega predloga strokovne komisije.

**12. Način sofinanciranja**

O dodelitvi sredstev bo na podlagi dokončnih predlogov strokovne komisije z odločbo odločila občinska uprava. Pogoji, način in obseg sofinanciranja izbranih in ovrednotenih programov bodo določeni v sklenjenih pogodbah o izboru programov ter obsegu in načinu sofinanciranja v letu 2024.

**13. Dodatne informacije v zvezi z razpisom**

Vse dodatne informacije v zvezi z razpisom dobijo zainteresirani v času uradnih ur na tel. št. 051 647 004 in po elektronski pošti: [vladka.gal@rence-vogrsko.si](mailto:vladka.gal@rence-vogrsko.si).

Številka: 0932-1/2024-1

Bukovica, 15. 4. 2024

Tarik Žigon, l. r.

Župan